Die mites rondom die koronavirus - Corona Krisissentrum
Tuis / COVID-19 / Die mites rondom die koronavirus
Die mites rondom die koronavirus
Covid-19 (koronavirus) het vrees by mense regoor die wêreld ingeboesem. Hierdie vrees is dikwels op wanpersepsies en fopnuus gebaseer. In 'n krisistyd is die toegang na die regte en betroubare inligting belangrik om mense in te lig en ook om onnodige paniek te voorkom.
Wat is die mites rondom Covid-19?
Beskerm 'n entstof teen longontsteking jou teen die nuwe Covid-19?
Nee, geen entstowwe teen longontsteking soos die Pneumococcal-entstof en die Haemophilus tipe B (Hib) griep-entstof bied enige beskerming teen die nuwe Covid-19-virus nie.
Dié virus is so nuut dat hy sy eie entstof benodig. Navorsers probeer tans om 'n entstof teen die Covid-19-virus te ontwikkel. Die Wêreldgesondheidsorganisasie (WGO) steun hulle pogings. Al kan die entstowwe teen longontsteking en griep nie voorkom dat jy met die Covid-19-virus besmet word nie, word hulle tog vir jou gesondheid aanbeveel.
Werk die aansmeer van sesamolie om te verhoed dat die virus nie die liggaam binnedring nie?
Nee, sesamolie maak nie die Covid-19-virus dood nie.
Daar is wel 'n paar chemiese ontsmettingsmiddels wat die Covid-19-virus op oppervlaktes kan doodmaak. Dit sluit bleikmiddels, chloorgebaseerde ontsmettingsmiddels, 75% etanol, perasynsuur en chloroform in. Van hierdie middels kan wel gevaarlik wees om op jou vel te sit en moet eerder net op oppervlaktes gebruik word.
Kan dit help om met mondspoelmiddels te gorrel en jouself op dié wyse teen die Covid-19-virus te beskerm?
Nee, daar is geen bewyse dat jy teen die Covid-19-virus beskerm sal word deur met mondspoelmiddels te gorrel nie.
Sommige handelsmerke van mondspoelmiddels kan vir 'n paar minute sommige mikrobes in jou speeksel elimineer. Dit beteken egter nie dat dit die Covid-19-virus sal doodmaak nie.
Kan jou troeteldiere by die huis die Covid-19-virus versprei?
Tans is daar geen bewys dat huishoudelike troeteldiere soos katte en honde met die Covid-19-virus besmet kan word of die virus kan versprei nie. Dit is egter altyd 'n goeie idee om jou hande te was nadat jy in kontak met 'n troeteldier was.
Help dit om knoffel te eet om die Covid-19-virus te voorkom?
Knoffel is 'n gesonde kossoort wat antimikrobiese eienskappe bevat. Daar is egter geen bewyse dat knoffel verhoed het dat mense met die Covid-19-virus besmet word nie.
Is daar spesifieke nuwe medikasie wat die Covid-19-virus kan behandel of voorkom?
Daar is tans geen medikasie wat die virus kan behandel of help om besmetting te voorkom nie. Mense wat egter besmet is moet mediese hulp nader om simptome te behandel en te verlig en diegene met ernstige siektes moet geoptimaliseerde ondersteunende sorg ontvang.
Is antibiotika effektief om die Covid-19-virus te voorkom en te behandel?
Nee, antibiotika werk nie teen virusse nie, maar slegs teen bakterieë. 'n Besmette persoon wat gehospitaliseer word mag dalk antibiotika ontvang omdat bakteriële infeksie moontlik is.
Beïnvloed die nuwe Covid-19-virus ouer mense of is jonger mense ook vatbaar?
Mense van alle ouderdomme word deur die Covid-19-virus geraak.
Ouer mense en mense met bestaande mediese toestande soos hartsiektes, asma en diabetes blyk meer kwesbaar te wees om ernstiger siek te word van die virus. Die Wêreldgesondheidsorganisasie (WGO) raai mense van alle ouderdomme aan om stappe te neem om hulleself teen die virus te beskerm deur byvoorbeeld deur goeie handhigiëne en respiratoriese higiëne toe te pas.
Wat is die beste metodes om te sorg dat jy nie met die Covid-19-virus besmet word nie?
Volgens die Wêreldgesondheidsorganisasie (WGO) is dit goed om die volgende te doen:
Was jou hande gereeld. Maak jou hande gereeld en deeglik skoon met 'n alkoholgebaseerde saniteermiddel of was dit deeglik met seep en water.
Handhaaf sosiale isolasie
Behou afstand van ten minste een meter tussen elke persoon wat hoes of nies. Dit is selfs nog beter om by die huis te bly en jouself sover as moontlik van ander mense af te sonder.
Vermy om aan jou gesig, oë, neus of mond te vat
Jou hande raak aan baie oppervlaktes en kan virusse optel. Sonder dat jy selfs agterkom kan jy maklik aan jou gesig vat en só die siekte toelaat om jou liggaam binne te dring.